Document ID: 32001D0636

Απόφαση της Επιτροπής
της 6ης Αυγούστου 2001
για τον καθορισμό της ανακατανομής των κονδυλίων που χορηγούνται στα κράτη μέλη όσον αφορά το υπόλοιπο της περιόδου 2000/01 για έναν ορισμένο αριθμό εκταρίων, για την αναδιάρθρωση και μετατροπή αμπελώνων βάσει του κανονισμού (ΕΚ) αριθ. 1493/1999 του Συμβουλίου
[κοινοποιηθείσα υπό τον αριθμό Ε(2001) 2475]
(2001/636/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς(1), όπως τροποποιήθηκε τελευταία από τον κανονισμό (ΕΚ) αριθ. 2826/2000(2), και ιδίως το άρθρο 14,
Εκτιμώντας τα ακόλουθα:
(1) Οι κανόνες για την αναδιάρθρωση και τη μετατροπή αμπελώνων παρατίθενται στον κανονισμό (ΕΚ) αριθ. 1493/1999 και στον κανονισμό (ΕΚ) αριθ. 1227/2000 της Επιτροπής, της 31ης Μαΐου 2000, περί λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου για την κοινή οργάνωση της αμπελοοινικής αγοράς(3) όπως τροποποιήθηκε τελευταία από τον κανονισμό (ΕΚ) αριθ. 1253/2001(4), και ιδίως σχετικά με το δυναμικό παραγωγής.
(2) Οι λεπτομερείς διατάξεις ως προς τον οικονομικό προγραμματισμό και τη συμμετοχή στη χρηματοδότηση συστημάτων για την αναδιάρθρωση και μετατροπή, όπως παρατίθενται στον κανονισμό (ΕΚ) αριθ. 1227/2000 προβλέπουν ότι οι αναφορές σε συγκεκριμένο οικονομικό έτος αφορούν πληρωμές που πράγματι διενεργήθηκαν από τα κράτη μέλη στο διάστημα μεταξύ 16ης Οκτωβρίου και 15ης Οκτωβρίου του επόμενου έτους.
(3) Σύμφωνα με το άρθρο 14 παράγραφος 1 του κανονισμού (ΕΚ) αριθ. 1493/1999, η Επιτροπή χορηγεί κατ' έτος ένα πρώτο τμήμα των πιστώσεων στα κράτη μέλη βάσει αντικειμενικών κριτηρίων, λαμβάνοντας υπόψη τις καταστάσεις και τις ειδικές ανάγκες, καθώς και τις προσπάθειες που πρέπει να καταβληθούν για την επίτευξη του στόχου του συστήματος.
(4) Η Επιτροπή καθόρισε την ενδεικτική κατανομή κονδυλίων για την περίοδο 2000/01 με την απόφαση 2000/503/ΕΚ(5).
(5) Σύμφωνα με το άρθρο 14 παράγραφος 2 του κανονισμού (ΕΚ) αριθ. 1493/1999, η αρχική χορήγηση κονδυλίων προσαρμόζεται σε συνάρτηση με τις πραγματικές δαπάνες και βάσει των αναθεωρημένων προβλέψεων δαπανών που υποβάλλονται από τα κράτη μέλη, λαμβάνοντας υπόψη το στόχο του συστήματος και εντός των ορίων των διαθέσιμων κονδυλίων.
(6) Δυνάμει του άρθρου 17 παράγραφος 8 στοιχεία α) και β) του κανονισμού (ΕΚ) αριθ. 1227/2000, τα κράτη μέλη που δαπάνησαν ποσό κατώτερο του 75 % της αρχικής κατανομής μπορούν να υποβάλουν μεταγενέστερη αίτηση στο πλαίσιο του οικονομικού έτους 2001. Η αίτηση αυτή γίνεται αποδεκτή εφόσον το σύνολο των δαπανών του τρέχοντος οικονομικού έτους δεν υπερβεί το 75 % της αρχικής κατανομής του οικείου κράτους μέλους.
(7) Δυνάμει του άρθρου 17 παράγραφος 8 στοιχεία γ) και δ) του κανονισμού (ΕΚ) αριθ. 1227/2000, τα κράτη μέλη, τα οποία δαπάνησαν ποσό ανώτερο από το 75 % αλλά κατώτερο από το 100 % της αρχικής κατανομής, μπορούν να υποβάλουν μεταγενέστερη αίτηση στο πλαίσιο του οικονομικού έτους 2001. Η αίτηση αυτή γίνεται αποδεκτή εφόσον το σύνολο των δαπανών του τρέχοντας οικονομικού έτους δεν υπερβεί την αρχική κατανομή του οικείου κράτους μέλους.
(8) Δυνάμει του άρθρου 17 παράγραφος 8 στοιχείο ε) του κανονισμού (ΕΚ) αριθ. 1227/2000, οι αιτήσεις που υποβάλλονται από τα κράτη μέλη σύμφωνα με το άρθρο 16 παράγραφος 1 στοιχείο β) γίνονται αποδεκτές κατ' αναλογία των διαθέσιμων πιστώσεων μετά από αφαίρεση του ποσού των ποσών που έγιναν αποδεκτά δυνάμει του άρθρου 17 παράγραφος 8 στοιχεία β) και δ),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο παράρτημα εμφαίνονται οι ανακατανομές των κονδυλίων του υπολοίπου της περιόδου 2000/01 στα κράτη μέλη, όσον αφορά ορισμένο αριθμό εκταρίων, που χορηγούνται για την αναδιάρθρωση και μετατροπή αμπελώνων δυνάμει του κανονισμού (ΕΚ) αριθ. 1493/1999 για την περίοδο από την 1η Ιουλίου 2001 έως τις 15 Οκτωβρίου 2001 του οικονομικού έτους 2001.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 6 Αυγούστου 2001.

Labels: 5
6